b'\n_START_ARTICLE_\nMestna hi\xc5\xa1a\n_START_PARAGRAPH_\nV lokalni samoupravi je mestna hi\xc5\xa1a (v Veliki Britaniji in Avstraliji guildhall, city hall, town hall) v nem\xc5\xa1ko govore\xc4\x8dih de\xc5\xbeelah Rathaus, poslovenjeno rotov\xc5\xbe v pomenu mestna hi\xc5\xa1a, magistrat, francosko h\xc3\xb4tel de ville, maison communale) ali (redkeje) ob\xc4\x8dinska zgradba, glavna upravna zgradba mesta ali druge lokalne skupnosti. Po navadi je mestna hi\xc5\xa1a sede\xc5\xbe mestnega sveta in z njim povezanih oddelkov in njihovih zaposlenih. Prav tako je obi\xc4\x8dajno sede\xc5\xbe \xc5\xbeupana mesta, kraja, trga ali ob\xc4\x8dine._NEWLINE_Do sredine 19. stoletja je bil en sam velik odprt prostor (ali dvorana) sestavni del zgradbe mestnega sveta. Dvorana se je lahko uporabljala za seje sveta in druge pomembne dogodke. Velika dvorana, v nadaljevanju mestna hi\xc5\xa1a, je postala sinonim za celotno zgradbo in upravni organ v njej. Lokalno se uporablja izraz "ob\xc4\x8dinska zgradba", \xc4\x8de v hi\xc5\xa1i ni tako velike dvorane._NEWLINE_V mnogih primerih se mestna hi\xc5\xa1a uporablja ne le za javne funkcije, ampak tudi skladno z mo\xc5\xbenostmi za razli\xc4\x8dne dr\xc5\xbeavljanske in kulturne dejavnosti. To so lahko umetni\xc5\xa1ke predstave, razstave in festivali. Sodobne mestne hi\xc5\xa1e so pogosto oblikovane tako, da se lahko prilagodijo tem dejavnostim._NEWLINE_Kot simbol lokalne uprave imajo mestne hi\xc5\xa1e zna\xc4\x8dilno arhitekturo, zgradbe pa so tudi zgodovinsko zelo pomembne, na primer Guildhall, London. Zgradba mestne dvorane je lahko tudi kulturna ikona, simbol mesta.\n_START_SECTION_\nZgodovina\n_START_PARAGRAPH_\nVelike dvorane, imenovane bazilike, so poznali \xc5\xbee v anti\xc4\x8dnem Rimu kot sodi\xc5\xa1\xc4\x8de, kraj zborovanj in za trgovino._NEWLINE_V zgodnjem srednjem veku je bila dvorana en sam velik odprt prostor, ki je bila glavna in v\xc4\x8dasih edina soba v domu fevdalnega gospoda. V njej je gospodar \xc5\xbeivel s svojo dru\xc5\xbeino in spremstvom, jedel, spal in upravljal svojo posest in sodil. Dejavnosti v dvorani so igrale pomembno vlogo pri delovanju fevdalnega dvorca, upravne enote dru\xc5\xbebe. Kot gra\xc5\xa1\xc4\x8dinsko stanovanje so se razvile v dvorce, gradove in pala\xc4\x8de, dvorana ali velika dvorana, kot je bila pogosto imenovana, pa je ostala bistvena enota v arhitekturnem kompleksu._NEWLINE_V poznem srednjem veku in za\xc4\x8detku novega obdobja so mnoga evropska trgovska mesta zgradila tr\xc5\xbene dvorane s pokritim odprtim prostorom, ki je bil tr\xc5\xbenica na nivoju ulice, in enega ali ve\xc4\x8d prostorov, ki so se uporabljali za javne in civilne namene, v zgornjem nadstropju ali pritli\xc4\x8dju. Take zgradbe so pogosto predhodnice mestnih hi\xc5\xa1._NEWLINE_Sodobna zasnova mestne hi\xc5\xa1e se je razvila z vzponom lokalne in regionalne oblasti. Mestna uprava, skupina izvoljenih ali izbranih predstavnikov, ki je namesto gospodarja ali kne\xc5\xbejega vladarja upravljala mesto, je potrebovala prostor za sre\xc4\x8devanje. K\xc3\xb6lnska mestna hi\xc5\xa1a iz leta 1135 je odli\xc4\x8den primer ob\xc4\x8dinske samostojnosti srednjeve\xc5\xa1kega mesta. Palazzo Pubblico v Republiki Sieni in Palazzo Vecchio v Republiki Firence sta mestni hi\xc5\xa1i od leta 1297 oziroma 1299. V vsakem primeru je imela velika, utrjena zgradba veliko sejno dvorano in \xc5\xa1tevilne druge prostore. Omenjeni zgradbi imata zelo visoke stolpe s staro uro, po kateri so lahko ljudje v mestu uravnavali svoje \xc5\xbeivljenje. Imata prostore za shranjevanje dokumentov in pristojnosti, ki se nana\xc5\xa1ajo na mestno upravo. Prostori, kot so dvorana, stolp in ura, pa tudi sobe za administracijo in arhiviranje, so postali standardne zna\xc4\x8dilnosti mestnih hi\xc5\xa1 po vsej Evropi. Bruseljska mestna hi\xc5\xa1a iz 15. stoletja je s svojim 96 metrov visokim stolpom med najlep\xc5\xa1imi iz srednjeve\xc5\xa1kega obdobja in je bila zgled za mestne hi\xc5\xa1e iz 19. stoletja, na primer Dunajska mestna hi\xc5\xa1a (Rathuas) na Dunaju._NEWLINE_V mestnih hi\xc5\xa1ah 19. stoletja je bila pogosto \xc4\x8ditalnica, ki je ljudem zagotavljala brezpla\xc4\x8dno izobra\xc5\xbeevanje. S\xc4\x8dasoma je postalo obi\xc4\x8dajno, da je mesto ali mestni svet vzpostavil in vzdr\xc5\xbeeval knji\xc5\xbenico kot del svoje slu\xc5\xbebe za skupnost. Veliki senat ali sejna soba, "mestna hi\xc5\xa1a" sama po sebi, je postala prostor za sprejeme, bankete, plese in javno zabavo. Mestne hi\xc5\xa1e, \xc5\xa1e posebej v 19. stoletju, so imele pogosto velike orgle._NEWLINE_V mestnih hi\xc5\xa1ah 20. stoletja so se javni prostori uporabljali za glasovanje, preglede, cepljenje, bili so zato\xc4\x8di\xc5\xa1\xc4\x8da ob nesre\xc4\x8dah, v njih so evidentirali vojne \xc5\xbertve, pa tudi za obi\xc4\x8dajnej\xc5\xa1e javne naloge, proslave in prireditve. Lokalni sveti imajo za opravljanje upravnih nalog sodobnej\xc5\xa1e pisarne. Kadar so novi prostori zasnovani in izdelani namensko kot hi\xc5\xa1a za lokalno upravo, so zasnova, vloga upravnih svetov in uradi mestne hi\xc5\xa1e lo\xc4\x8deni.'